- Colossae vene
- ←
- 3
- →

3
1 Keriso sa dadi rae reyadi dada, beika baika odoro amededi mina maina refa, goina sanari Keriso yaku Sei di vana rama eta rofu ameinu redo. Ps 110.1 2 Yi mokena bi beika baika odorori amededi rofu aebifa, diya mina kono di beika baika rofu de. 3 Adina ya bi muyeyadi ma yi vegu bi Keriso sa Sei ideri sui niyo. 4 Keriso, kaere bi yi vegu amena rama, ogau nigori, bi ya ka inasa vabara nufa ogau nigedi!
Amiye ugava ma amiye ruaka
5 Mina dada kono di ura ya ideri moi etagae rifa: koa rena, uka kino, ura rena, mokena no ma moke moke moina, mina bi ofa sei nivakena. 6 Adina Sei yaku obe rededi mida mida* obe rededi mida mida; bura bedakai mina ago nufa de. rofu gubuyo iniye redo. 7 Ya ka meda yokoiri makai, mina vegu resi amegasa mina ideri nana regamadi.
8 Idu gua ya ka mina tau noibanu makuyaganedi: badu, gubuyo sisi iniye, amiye rofu vegu no rena, nifafana rena ma iko boma ago yi vena gutuna. 9 Amiye ugava ini vegusa varuka kana kutuyadi, ye ya kaya ya kaya rofu ofa ofa ago ga nibiyaganedi dada. Eph 4.22 10 Resi amiye ruaka varuka kana akuyadi. Mina bi ini riyo amiye di vima di diba nina dada, moi ruaka rido. Gen 1.26; Eph 4.24 11 Ye minari tutubena idana amiye o Jew amiye bi de, roaita nugana o roaita de nugana bi de, okina amiye o vabara moina de amiye bi de, moimai rei tavoi redo amiye o erufuna amiye bi de, idu Keriso bi tau noibanu ma tau noibanu di ideri amedo.
12 Mina dada, Sei di kikifa ma uka masi auba reyo vene kana, uka di iriyeduka, uka buni, ave nina, iniye rofu mokei mona rena ma toro rena varuka kana akufa. Eph 4.2 13 Resi ya kaya ya kaya udiko refa. Ma amiye yokoi yaku amiye be rofu tourage rego vonisi, bi Varika amiye yi vegu no koite makuyo kana, ini vegu ka erufuyainedi. Eph 4.32 14 Kamini mina noibanu fafau uka mana tanu refa; mina yaku tau noibanu moi gogo resi reremama rorobo iniye regika rido. 15 Resi Keriso di uka amuta yi uka ideri ourefeideyaine; ya ka roaita yokoi maka dudu mina rofu roka niyo dada. Ya ka buni tora gade mabifa. 16 Keriso di ago yi ideri vata baesi amesi mokena vabara tau noibanu oteimaragane. Resi Sei di roka moi odoro rina sina, ma usa usa yauta ma vima di kikifa yauta dudu, ya kaya ya kaya ni mama resi yi uka meko ideri, Sei rofu buni tora gade mana dudu yauta niyagane. Eph 5.19–20 17 Resi ago nina o reremama rena, beika tau noibanu regasa Varika amiye Iesu di roka dudu resi ina dudu buni tora gade Baba Sei rofu mabifa.
Vegu ruaka auta rena
18 Odima vene, Varika amiye dada bi buni kana, ya kaya ya kaya yi maruka vene rofu ekure refa. Eph 5.22; 1 Pet 3.1
19 Maruka vene, yi odima vene uka masi ina rofu gubuyo bi ga rebifa. Eph 5.25; 1 Pet 3.7
20 Mida mida, beika tau noibanuri yi nono baba di ago neidefa, adina mina yaku Varika amiye di uka moi ada rego. Eph 6.1
21 Baba vene, yi mida mida moi gubuyo ga rebifa, ini uka moi yau rigo baebu. Eph 6.4
22 Moimai rei tavoi rededi vene, beika baika tau noibanuri, yi kono di ourefeidena vene di ago neidefa, diya nemoko vena di ida, amiye uka ada regika dudu maka, idu uka rama ma Varika amiye ori rena dudu ka. Eph 6.5–8 23 Beika baika regediri, bi diya amiye rofu, idu Varika amiye rofu yi ukari gutuna rei mona rebifa. 24 Adina ya ya diba Varika amiye gutuna, yi obini biyaguna nina kana moigedi. Ya bi Varika amiye Keriso rofu naivo rededi.† Bura bedakai ka dada nufa. 25 Adina vegu no redo amiye yaku ini vegu no di obini dairisi moigo, ye Sei yaku amiye tau noibanu ini ida yokoi maka dudu kota redo. Deut 10.17; Eph 6.9

- Colossae vene
- ←
- 3
- →

3:1: Ps 110.1

*3:6: obe rededi mida mida; bura bedakai mina ago nufa de.

3:9: Eph 4.22

3:10: Gen 1.26; Eph 4.24

3:12: Eph 4.2

3:13: Eph 4.32

3:16: Eph 5.19–20

3:18: Eph 5.22; 1 Pet 3.1

3:19: Eph 5.25; 1 Pet 3.7

3:20: Eph 6.1

3:21: Eph 6.4

3:22: Eph 6.5–8

†3:24: Bura bedakai ka dada nufa.

3:25: Deut 10.17; Eph 6.9

© 2011-2016 WBT