- Niokuna sina
- ←
- 6
- →

6
Kake rina sogona
1 Kamini Mamoe mida yaku vava bura kake rina sogona 7 ri yokoi maka okuyo ma veyaka. Ma vegu amededi vibani 4 ri, yokoi maka goroka ofu di kukuroka kana dudu niyo, “Bae!” ma neideyaka. 2 Ye hosi feyo yokoi nai budari veyaka. Ma ini keu rina amiye bi iya rena feva moi gira reyo; ma kini kana ada bou maro, ye iya resi ebu regika digamo. Zech 1.8; 6.3, 6
3 Ye usi ere vava bura kake rina sogona okuyori, vegu amedo vibani usi ere yaku niyo ma neideyaka, “Bae!”* Bae; bura bedakai Baesi ve nufa. 4 Ma hosi yokoi ogau niyo; bi kaka ita kana. Ini keu rina amiye bi kono vene di uka amuta moi taga rigi vava maro, ye amiye iniye iniye umuyeyaganedi. Bi bainasi tora mina amiye maro. Zech 1.8; 6.2
5 Ma vava bura kake rina sogona regode ere okuyori, vegu amedo vibani regode ere niyo ma neideyaka, “Bae!” Ma hosi gabu nai nemokori ameyo ma veyaka. Ini keu rina amiye toe ma aita vena gugura vanau moi gira regamo. Zech 6.2, 6 6 Ma vegu amededi vibani di fogori, beika yokoi goroka kana niyo ma neideyaka, “Amiye bi meda yokoi makari, moimai rena di davana fore dudu, kilogramme afona kana witi, ba kilogramme yokoi ini afonasa kana barley voi rego; idu olive yabo di meko diga ma waini bi moi no ga reyaine!”
7 Ma vava bura kake rina sogona 4 ere okuyori, vegu amedo vibani di goroka niyo ma neideyaka, “Bae!” 8 Ma hosi gauka ne uruma kana nai nemokori ameyo ma veyaka. Ini keu rina amiye di roka bi Muyena ma Muyena vene di amena sana bi usi digamo. Kono eta berou berou 4 ri yokoi maka bainasi, adabo, muyena gauka ma kono di vibani gadeva dudu amiye umuyeyagane di vava maro. Ezek 14.21
9 Ma vava bura kake rina sogona 5 ere okuyori, ori sisika rena fore fata gabireri amiye di vima, kaere Sei di ago ma ini niokuna ago mokena gira dudu, niokugamadi dada umuyeyadi, mina vene veyaka. 10 Ye goroka tora dudu raka niyadi, “Ourefeidena Varika amiye, kikifa ma rama, goivaka ramari kumo ya yaku mina kono vene, kaere una umuyeyadi ini kota resi ini obini magiya?” 11 Ma varuka doba feyo ina yokoi yokoi masi ina rofu niyo bi doba deri tua reyagane kumo moimai rei tavoi rededi vene ma usika ourena vene, ina vene kana, bi umuyeyadi kana, ka gokaisanu umuye vau regedi mamo kota resi ini obini magida.
12 Ma vava bura kake rina sogona 6 ere okuyo ma veyakari, bi kono yagayaga tora reyo ma meda bi varuka gabu iniye kana, gabu niyo ma eyo noibanu dava kana kaka niyo. Is 13.10; Joel 2.10, 31; 3.15; Mt 24.29; Mk 13.24–25; Lk 21.25; Rev 11.13; 16.18 13 Aura tora resi fuka yabo di meko karu moi kuokuo redo ma yarededi kana, iya omari gutuna konori yarei deyadi. Is 34.4 14 Oma bi firo rina buka kana reyori, omuna ma motumotu tau gade ini amededi sana gutuna moi etagae riyo. Rev 16.20 15 Ma kono di kini, tora vene, iya rena ourefeidena vene, gugura tau nufa vene ma vava nufa vene, moimai rededi vene ma moimai rei tavoi rededi vene tau gade, avanari ma omuna fore fogori iniye iniye sui nisi Is 2.19, 21 16 omuna ma fore rofu niyadi, “Una fafau yaresi ourefeidena amena fata odoro amedo amiye di seira ma Mamoe mida di gubuyo tora iniye rofu una moi sui ri, Hos 10.8; Lk 23.30 17 adina ini gubuyo tora iniye di meda bi okiyo mini, ma kaere bi are rei gira rego?” Joel 2.11; Mal 3.2

- Niokuna sina
- ←
- 6
- →

6:2: Zech 1.8; 6.3, 6

*6:3: Bae; bura bedakai Baesi ve nufa.

6:4: Zech 1.8; 6.2

6:5: Zech 6.2, 6

6:8: Ezek 14.21

6:12: Is 13.10; Joel 2.10, 31; 3.15; Mt 24.29; Mk 13.24–25; Lk 21.25; Rev 11.13; 16.18

6:13: Is 34.4

6:14: Rev 16.20

6:15: Is 2.19, 21

6:16: Hos 10.8; Lk 23.30

6:17: Joel 2.11; Mal 3.2

© 2011-2016 WBT